English Defence League (EDL)
English Defence League (EDL) er én blandt en række små, stærkt højreorienterede, ekstremistiske og Islamfjendtlige politiske bevægelser i Storbritannien. Bevægelsen giver udtryk for stærkt anti-muslimske og racistiske holdninger især gennem marcher og demonstrationer, som regelmæssigt ender i voldelige sammenstød med moddemonstranter. EDL har forsøgt at udnytte den kendsgerning (målt af de respekterede British Social Attitudes undersøgelser), at holdningen til muslimer i befolkningen i Storbritannien har bevæget sig i negativ retning gennem de seneste årtier.
Bevægelsen har forsøgt sig med opstilling ved suppleringsvalg til Det Britiske Parlament, lokalevalg og valg til EU-parlamentet uden at opnå valg.
Bevægelsen blev formelt dannet i 2009 og oplevede i starten en del tilslutning, men da dens leder, Tommy Robinson, forlod den få år efter begyndte den at falde fra hinanden. 